SKRIFTLIG FORESPØRGSEL P-1804/02

af Dominique Souchet (NI) til Kommissionen

(19. juni 2002)

Om: Hasteforanstaltninger til fordel for biavl

Europa-Parlamentet har for nylig vedtaget en tekst (betænkning af Lannoye A5-0155/2002) om evaluering af aktive stoffer i plantebeskyttelsesmidler, hvori det (i punkt 20) anmoder Kommissionen om blandt evalueringskriterierne for plantebeskyttelsesmidler eksplicit at anføre en undersøgelse af indvirkningen af aktive stoffer på bier og bemærkningerne fra biavlernes erhvervsorganisationer om disse stoffer.

Iværksættelsen af denne tekst vil kræve et tidsrum, som er uforeneligt med den dramatiske situation, der i øjeblikket kendetegner biavlssektoren i Fællesskabet, og som for en stor dels vedkommende skyldes den katastrofale dødelighed som følge af to insekticider, der systematisk anvendes i pillering af frø i stort agerbrug, nemlig imidacloprid og fipronil, hvis skadelighed (som er påvist gennem undersøgelser fra Institut National de la Recherche Agronomique (INRA) i Avignon-Montfavet og analyser i Centre National de la Recherche Scientifique (CNRS) i Orléans, der viser tilstedeværelsen af imidacloprid i toksiske doser i majs- og solsikkepollen) ikke blot omfatter de behandlede afgrøder, men ligeledes de efterfølgende afgrøder i markbruget som følge af det aktive stofs remanens i de nedpløjede kornrester og dernæst i jordens humuslag.

Kan Kommissionen oplyse følgende: Hvad agter den at gøre ud over forsigtighedsprincippet, som burde have fundet anvendelse, så snart tvivlen var opstået, for at uskadeliggøre disse to aktive stoffer?

Hvilke foranstaltninger har den truffet efter anmodningen fra Rådet (Landbrug) af 18. februar 2002 om at træffe konkrete foranstaltninger til løsning af den alvorlige krise, Fællesskabets biavl befinder sig i?

Svar afgivet på Kommissionen vegne af Franz Fischler

(15. juli 2002)

I medfør af artikel 4 i Rådets direktiv 91/414/EØF af 15. juli 1991 om markedsføring af plantebeskyttelsesmidler(1) skal medlemsstaterne drage omsorg for, at tilladte plantebeskyttelsesmidler ikke har nogen uacceptable virkninger på arter uden for målgruppen, herunder bier. Som allerede nævnt i Kommissionens tidligere svar på mundtlig forespørgsel H-0332/01 af Bernié under Parlamentets spørgetid på plenarforsamlingen i maj 2001(2) og mundtlig forespørgsel H-0082/01 af Bernié under Parlamentets spørgetid på plenarforsamlingen i februar 2001(3) skal de to aktive stoffer, som det ærede medlem nævner, undersøges under Fællesskabets program for evaluering af eksisterende aktive stoffer. Mens evalueringen pågår, finder medlemsstaternes bestemmelser fortsat anvendelse.

På grundlag af de tilgængelige oplysninger mener Kommissionen stadig ikke, at det er nødvendigt omgående at tage initiativer på fællesskabsniveau. Hvis anvendelsen af bestemte stoffer imidlertid vækker særlig bekymring, har medlemsstaterne mulighed for at træffe de nødvendige foranstaltninger. F.eks. har Frankrig af forsigtighedshensyn og på baggrund af foruroligende oplysninger suspenderet anvendelsen af imidacloprid på solsikker og foretager nu en epidemiologisk undersøgelse. Dens resultater vil blive taget i betragtning i evalueringen, både i Frankrig og i Fællesskabets evalueringsprogram. Kommissionen har ikke på nuværende tidspunkt modtaget videnskabelige oplysninger om lignende problemer i andre medlemsstater. Ingen medlemsstat har godkendt anvendelsen af imidacloprid på solsikker. Kommissionen vil nu følge den videre udvikling og træffe foranstaltninger, hvis det skulle vise sig nødvendigt.

I februar 2001 fremlagde Kommissionen sin rapport(4) om anvendelsen af Rådets forordning (EF) nr. 1227/97 om almindelige regler for anvendelsen af foranstaltninger til forbedring af produktionen og afsætningen af honning(5) for Rådet og Europa-Parlamentet.

I april 2001 vedtog Kommissionen forordning (EF) nr. 704/2001(6) om ændring af forordning (EF) nr. 2300/97(7) om gennemførelsesbestemmelser for Rådets forordning (EF) nr. 1221/97 om almindelige regler for anvendelsen af foranstaltninger til forbedring af produktionen og afsætningen af honning, og Rådet udtrykte tilfredshed med denne opfølgning på rapporten.

I december 2001 vedtog Parlamentet en beslutning om Kommissionens rapport fra februar 2001 og anmodede Kommissionen om at vedtage syv foranstaltninger til støtte for biavl i EU, nemlig oprettelse af en fælles markedsordning med direkte indkomststøtte og en bestøvningspræmie, optagelse af biavl i godtgørelsesordningerne i Rådets forordning (EF) nr. 1259/1999 af 17. maj om den fælles landbrugspolitiks ordninger for direkte støtte(8), overførsel til veterinærlovgivningen af foranstaltningen om bekæmpelse af varroatose, støtte til fremme af kvalitetshonning, forhøjelse af budgettet og EU's andel af finansieringen, harmonisering og fleksibilitet i anvendelsen af de nationale programmer og støtte til investeringer i udstyr til genopbygning af bestanden.

I februar 2002 noterede Rådet sig, at et flertal af medlemsstaterne støttede nogle af de i Parlamentets beslutning foreslåede foranstaltninger, og opfordrede Kommissionen til at udvikle sine aktiviteter i denne sektor.

Budgetposten for honningprogrammer blev forhøjet med 10 % i 2002, og Kommissionen har revideret sine beslutninger vedrørende programmer for dette emne. Denne budgetforhøjelse er bevaret i budgetforslaget for næste år.

Det nationale franske program for 2001-2002, som Kommissionen godkendte i juli 2002, omfatter undersøgelser af følgerne af plantebeskyttelsesmidler for honningens kvalitet. Desuden kan der under programmet for 2002-2003 ydes støtte til investeringer i udstyr til genopbygning af bibestanden.

(1) EFT L 230 af 19.8.1991 (senest ændret med Kommissionens direktiv 2002/48/EF af 30. maj 2001 (EFT L 148 af 6.6.2002)).

(2) Skriftligt svar af 15.5.2001.

(3) Skriftligt svar af 13.2.2001.

(4) KOM(2001) 70 endelig udg.

(5) EFT L 173 af 1.7.1997 (forordning ændret med Rådets forordning (EF) nr. 2070/98 af 28. september 1998 (EFT L 265 af 30.9.1998)).

(6) EFT L 98 af 7.4.2001.

(7) EFT L 319 af 21.11.1997.

(8) EFT L 160 af 26.6.1999.